ประท้วงฮ่องกงทำส่งออกไทยวูบอีกหมื่นล้าน
การประท้วงที่ฮ่องกงฉุดเศรษฐกิจ ดึงส่งออกไทยสูญเสีย 15,000-27,000 ล้านบาท
9 ก.ย. 2562

การประท้วงที่ฮ่องกงฉุดเศรษฐกิจ ดึงส่งออกไทยสูญเสีย 15,000-27,000 ล้านบาท
ศูนย์วิจัยกสิกรไทย ประเมินว่า ความขัดแย้งทางการเมืองในฮ่องกงทวีความรุนแรงขึ้นจนมาถึงขั้นปิดสนามบินฮ่องกงทำให้สูญเสียความน่าเชื่อถือของประเทศอย่างฉับพลัน การขนส่งผู้โดยสารและขนส่งสินค้าทางอากาศไม่สามารถเปิดดำเนินการได้ ศูนย์วิจัยกสิกรไทย มองว่า การส่งออกทางอากาศของไทยไปยังฮ่องกงมีปริมาณไม่มากนัก จึงไม่กระทบต่อการขนส่งสินค้าระหว่างประเทศทางอากาศของไทยอย่างมีนัยสำคัญ
อย่างไรก็ดี ศูนย์วิจัยกสิกรไทย มองว่า การประท้วงที่ฮ่องกงมีผลต่อบรรยากาศธุรกิจและเศรษฐกิจของฮ่องกงให้ยิ่งอ่อนแรงลงอีกซ้ำเติมการชะลอตัวที่เป็นผลพวงมาจากสงครามการค้า อันจะส่งผลต่อเนื่องมายังการส่งออกของไทยไปฮ่องกงช่วงที่เหลือของปีเสียหายราว 500-900 ล้านดอลลาร์ หรือ 15,000-27,000 ล้านบาท ทำให้การส่งออกไปฮ่องกงทั้งปี 2562 หดตัวยิ่งขึ้นราว 9-12% ซึ่งสินค้าอุปโภคบริโภคของไทยที่ส่งออกไปยังฮ่องกงเป็นปัจจัยหลักที่ฉุดการส่งออก ขณะที่ผลต่อการส่งออกสินค้าขั้นกลางที่ไทยใช้ฮ่องกงเป็นทางผ่านไปจีนมีค่อนข้างจำกัดหากเหตุประท้วงไม่ขยายวงกว้างไปกว่านี้